Mikilvægt er að styrkja innviði ferðaþjónustunnar svo Ísland geti tekið á móti fleiri ferðamönnum . Á meðan þeir streyma til Íslands græða nokkrir einstaklingar á tá og fingri . Þetta eru þeir stærstu í ferðamannaiðnaðinum , en þeir selja flug , gistingu , ferðir , laxveiði og lundabangsa . Ísland getur tekið við fleiri ferðamönnum en styrkja þarf innviði ferðaþjónustunnar er inntakið í því sem viðmælendur Stundarinnar innan ferðaþjónustunnar segja . Í úttekt Stundarinnar á stöðu nokkurra vel þekktra , og annarra minna þekktra , ferðaþjónustufyrirtækja kemur vel fram hve uppgangurinn í greininni hefur verið mikill á liðnum árum . Tekjuaukningin á milli ára hefur verið um þriðjungur hjá mörgum fyrirtækjum og staða þeirra hefur gerbreyst frá árinu 2010 . Nægir þar að nefna Icelandair , Drífu , Íslandshótel , Iceland Excursions og Reykjavík Excursions og Kynnisferðir . Góðærið í ferðaþjónustunni hefur gert mörg fyrirtæki , og þá einstaklinga sem standa á bak við þau , fjáð á síðustu árum . Ekkert bendir til að næstu ár verði minni gósentíð innan ferðamennskunnar en síðustu ár . Þvert á móti : Líklegast er að ferðamannafjöldinn haldi bara áfram að aukast og samhliða því munu ferðaþjónustufyrirtækin stækka og eigendur þeirra hagnast meira . Stöðug fjölgun á milli ára Á hverju ári koma stöðugt fleiri ferðamenn til landsins og hefur fjölgunin verið frá tæplega 18 prósentum til 24 prósenta á hverju ári frá 2010 . Telur greiningardeild Íslandsbanka að tæplega 1.200 þúsund ferðamenn muni koma til landsins í gegnum Leifsstöð árið 2015 sem er hækkun um 23 prósent á milli ára . Árið í ár er því talið verða fyrsta árið þar sem meira en milljón ferðamanna - rúmlega þreföld íbúatala Íslands - komi til landsins í gegnum Keflavíkurflugvöll . Greiningardeild Íslandsbanka benti líka á það í nýlegri skýrslu að fyrir nokkrum árum hafi markmiðið verið að fá eina milljón túrista til Íslands árið 2020 en þetta markmið mun nást í ár , 2015 . Þess í stað segir greiningardeildin hugsanlegt að þessi tala verði frekar tvær eða þrjár milljónir árið 2020 . Einn af viðmælendum Stundarinnar , Skúli Mogensen , telur þrjár milljónir vera raunhæft markmið og bendir á væntanlegar tekjur af slíkri tölu . „ Ef hér væru 3 miljónir ferðamanna væru gjaldeyristekjur Íslands um 1.000 miljarðar á ári . Eitt þúsund milljarðar ! “ Stærsta atvinnugreinin Ferðaþjónustan er orðin stærsta gjaldeyrisskapandi atvinnugrein þjóðarinnar en í fyrsta skipti í fyrra fór hún upp fyrir sjávarútveginn í tekjusköpun . Í fyrra varð Icelandair líka stærsta fyrirtæki landsins miðað við tekjur þegar það fór fram úr Marel . Ferðaþjónustan er að verða stærst í öllu á Íslandi í dag og má segja að hún hafi tekið við hlutverki fjármálastarfseminnar eftir hrun íslenska bankakerfisins árið 2008 .